Ehdotus: Taide- ja muotoilukeskus Lahden Sokoksen kiinteistöön - ePressi
Ehdotus: Taide- ja muotoilukeskus Lahden Sokoksen kiinteistöön
Keskustan kehittämisyhdistys Lahti City ry:n toiminnanjohtaja Janne Viitamies ehdottaa, että Lahden ydinkeskustaan toteutetaan Taide- ja muotoilukeskus. Se uudistaisi keskustan ilmettä ja parantaisi kaupungin elinvoimaisuutta.
Taide- ja muotoilukeskus LARS sijoitettaisiin tavaratalo Sokoksen kiinteistöön Aleksanterinkadulle. Rakennuksen ylin kerros muutettaisiin keskuksen tilaksi. Tavaratalon toiminta jatkuu talossa.
Ehdotusta on valmistellut monialainen työryhmä tänä syksynä. Työ on tehty kiinteistönomistajan Osuuskauppa Hämeenmaan suostumuksella. Ryhmässä on ollut keskustan kehittämisyhdistyksen ja kaupungin museoiden edustajat, A.D. Arkkitehdit Oy:n suunnittelijat ja useita näyttelytoiminnan kotimaisia asiantuntijoita, kuten galleristi Jari Saariaho.
Alustava suunnitelma julkistettiin tänään Lahdessa. Taide- ja muotoilukeskus vuokraisi Sokokselta näyttelytilaa noin 3500 neliömetriä. Nopeimmillaan uusi keskus voisi aloittaa toimintansa jo kahden vuoden kuluttua, vuoden 2019 alussa.
Lahden kaupungin museojohtaja Timo Simanainen on osallistunut aktiivisesti työryhmän työhön.
- Mielestäni alustavasta suunnitelmasta tuli hyvin innostava. Erinomainen sijainti ja suuri yhtenäinen tila mahdollistavat museotoiminnan uudistamisen Lahdessa. Pyyhimme pölyt museon manttelista. Tämä kasvattaa kävijämäärää ja Lahden matkailua jopa kansainvälisesti, Simanainen kuvailee.
Taide- ja muotoilukeskuksesta esimerkki kiertotaloudesta
Uusi keskus syntyisi kaupungin kannalta kustannusneutraalisti, sillä lähtökohtana on, että Hämeenmaa vastaa investoinnista, ja museo samalla luopuu riittävässä määrin nykyisistä tiloistaan, jotta kokonaisvuokrakulut eivät kasvaisi.
- Mielestäni kyseessä on ainutlaatuinen mahdollisuus, johon pitää paneutua huolella. Pidän taloudellista lähtökohtaa ja muun muassa toteutuksen suunniteltua aikataulua kiinnostavana kaupungin kannalta, sanoo Lahden kaupungin toimitilajohtaja Mauri Koistinen.
LARS Taide- ja Muotoilukeskuksessa toimisi nykyistä laajempi taide- ja julistemuseo. Tiloihin tulisi myös muotoilun ja mediateknologian näyttely- ja kokeilutilaa. Lisäksi osa tiloista varattaisiin työskentely- ja opiskeluasemiksi.
Taide- ja museokeskuksella olisi oma itsenäinen tilansa erillään tavaratalon toiminnasta. Keskusta varten tehtäisiin uusi sisäänkäynti uudistetulle Aleksanterinkadulle.
LARSin tähänastisesta suunnittelusta ovat vastanneet arkkitehdit Jouko Lemminkäinen ja Elina Savolainen ja muotoilija Mari Meriläinen. Lemminkäisen mukaan tavaratalon kolmas kerros on kuin suunniteltu näyttelykäyttöön.
- Muutos maksaa vain murto-osan verrattuna siihen, että rakennettaisiin erillinen oma museorakennus jonnekin. Tässä vuokra jää kohtuulliseksi. LARS on kiertotalouden ja resurssiviisauden huippuesimerkki, Lemminkäinen sanoo.
Hämeenmaa valmis investointiin
Toimialajohtaja Jouni Viljanen toteaa, että Hämeenmaa omistaa kiinteistön ja on valmis investoimaan kiinteistön kehittämiseen. Hämeenmaa näkee, että LARS-projekti lisää koko keskustan kilpailukykyä. Osuuskaupalla on tavaratalon lisäksi keskustassa useita ravintoloita, marketteja ja kansainvälisesti palkittu hotelli.
Viljanen kertoo, että tavaratalon toimintaa uudistettaisiin tässä yhteydessä siten, että jatkossa tavaratalo toimisi kolmessa kerroksessa neljän sijaan.
Lahti Regionin toimitusjohtajan Raija Forsmanin mielestä uudenaikaisen ja riittävän suuren keskuksen aikaansaaminen olisi tärkeää kaupungin matkailuelinkeinojen näkökulmasta.
- Uusi keskus ja näyttelytoiminnan uudistaminen hyödyttäisivät matkailuamme varmasti, Forsman sanoo. Hänen mukaansa Taide- ja muotoilukeskus vahvistaisi mielikuvaa Lahdesta kulttuurikaupunkina. Hänen mukaansa LARS olisi strateginen edistysaskel, joka kasvattaisi matkailutuloa ja synnyttäisi uusia työpaikkoja.
- Maailmalla on trendinä, että kulttuuri ja taide tuodaan kaupungin ytimeen eli sinne, missä ihmiset ovat. Aleksilla kulkee Sokoksen kohdalla vuosittain yli viisi miljoonaa ihmistä. LARS parantaisi ydinkeskustan kävijäkokemusta ja vahvistaisi keskustan elinvoimaisuutta, Janne Viitamies sanoo.
Osuuskauppa Hämeenmaalla on valmius käynnistää projektin jatkosuunnittelu kaupungin kanssa jo tämän talven aikana. Kevääseen mennessä saataisiin selville investoinnin euromääräinen arvo ja voitaisiin määritellä vuokran suuruus ja arvioida projektin taloudellinen toteutettavuus. Lahden museot on jo aloittanut toimintansa uudistamiseen tähtäävät toimenpiteet yhdessä Muotoiluinstituutin kanssa.
Arkkitehtisuunnitelma pähkinänkuoressa:
LARS sijoittuu Lahden keskeisimmälle paikalle. Siitä tulee pelkistetty tulevaisuuden ”näyttelykone” yhteen tasoon tavaratalon ylimpään kerrokseen.
Kaikki on yhtä avointa tilaa ja muunneltavissa siirrettävillä näyttelyseinäkkeillä.
Korkea tila painottuu taiteelle ja matalampi osa muotoilulle, huonekaluille, julisteille ja media- ja peliteknologialle.
LARSin sisäänkäynti sijoittuisi Sokoksen pääoven viereen Aleksanterinkadulle vastapäätä hotelli Seurahuonetta. Katutasoon sijoittuisi LARSin myymälä.
LARS Taide- ja Muotoilukeskus numeroina
3500 kem2 näyttelypinta-alaa
100 metriä torilta
10 metriä kaupallisesta keskipisteestä
5 miljoonaa ohikulkijaa vuodessa
0 euroa, kaupungin investointi
Lahden kaupungin museojohtaja Timo Simanainen 044 716 1301
Galleristi Jari Saariaho 040 589 0636
Lahti Region Oy:n toimitusjohtaja Raija Forsman 040 516 2803
Lahden kaupungin toimitilajohtaja Mauri Koistinen 050 65862
Osuuskauppa Hämeenmaan toimialajohtaja Jouni Viljanen 0500 845 930
Arkkitehti Jouko Lemminkäinen 040 555 3462
Lahti City ry:n toiminnanjohtaja Janne Viitamies 040 510 0948 (tiedustelut havainnekuvista)